Vrystaters gewaarsku oor slenter met motorverkopeArgieffoto (Foto: LauraTara, Pixabay) Die polisie in die Vrystaat het ŉ waarskuwing uitgestuur oor ŉ nuwe slenter waar motors van niksvermoedende eienaars gesteel word. Kaptain Stephen Thakeng, woordvoerder van die polisie, het gesê inwoners van Welkom en omliggende dele word gewaarsku om nie enige transaksie per telefoon af te handel voor hulle kon bevestig die geld is in hul bankrekeninge inbetaal nie. “Verskeie sake van motordiefstal is by die polisie aangemeld waar ŉ man motors van niksvermoedende eienaars gesteel het,” het Thakeng verduidelik. “Die verdagte identifiseer die motor wat hy wil steel en die eienaar daarvan. In talle gevalle het hy homself as ŉ soldaat van Bethlehem of iewers anders voorgestel. Hy gebruik ook verskillende name.” Die man bespreek dan die transaksie óf persoonlik óf telefonies met die eienaar van die motor. Hy vervals dan ŉ deposito in die eienaar se bankrekening. “Voor die eienaar uitvind dat daar geen geld in die bank inbetaal is nie, is die motor reeds aan die verdagte se meisie oorhandig.” Die polisie kon die vroulike verdagte aankeer, maar die man is nog nie in hegtenis geneem nie. Die saak word ondersoek deur sers. Kelibone Bloem van Welkom wat gekontak kan word by 057 391 6804 of 082 440 1245.